
Sülysáp Város Önkormányzata

J e g y z ő j é t ő l
2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 9113-…/2014.
Előterjesztést készítette: Tóth Krisztina jegyző
Előterjesztés elkészítésének időpontja: 2014. november 20.
Előterjesztést véleményezi: PVB
Döntés módja: nyílt szavazás, egyszerű szótöbbség

Mellékletek: kérelem
E L Ő T E R J E S Z T É S

Sülysáp Város Önkormányzata Képviselő-testületének
2014. november 27-én tartandó munkaterv szerinti ülésére

12. napirendhez
Tárgy: Szerződés a gyepmesteri feladatok ellátására
Tisztelt Képviselő-testület!
Az állatok védelméről és kíméletéről szóló 1998. évi XXVIII. törvény 48/A. § (3) bekezdése szerint a települési önkormányzat kötelező feladata a település belterületén a kóbor állatok befogása. Illetve az élelmiszerláncról és hatósági felügyeletéről szóló 2008. évi XLVI. törvény 19. § (1)-(2) bekezdése szerint az állati eredetű melléktermék - így különösen az elhullott állat tetemének - tulajdonosa saját költségén köteles annak elszállításáról, ártalmatlanná tételéről (…) gondoskodni. Ha az állati eredetű melléktermék tulajdonosa ismeretlen, illetve az a közterületen található, ez a kötelezettség a települési önkormányzatot terheli.

Sülysápon több éve az Aranyi Állatotthon Alapítvánnyal (székhelye: Gyömrő, Töves major 1/D., képviseli: Aranyi János) együttműködve biztosítottuk a kóbor ebek befogását, azonban az utóbbi időben sajnos azt tapasztaltuk, hogy az Alapítvány nem megfelelő módon látja el a feladatot: a települést rendszertelen és követhetetlen időpontokban járták be, állítólagos ellenőrzéseik ellenére egyre több lett a kóbor kutya, az őket közvetlenül megkereső lakosokkal szemben elutasítóan és gorombán nyilvánultak meg.

Mindezeket szóvá tettük az alapítvány vezetőjének, melynek eredményeképp szeptember óta nem jelentek meg Sülysápon feladatellátás céljából. 

(Ezt megelőzően Aranyi úr adott egy új árajánlatot, azonban az a lentebb következő ajánlatokat jelentősen meghaladta, így abban az esetben sem tudtunk volna vele szerződni, ha időközben nem szűnt volna meg sajnálatos körülmények között az együttműködésünk.)
Mindezek miatt tehát már év közben kénytelenek voltunk más szolgáltatókat keresni, mely során a mellékelt két ajánlatot kaptuk, amelyeket az alábbiakban foglalok össze: 

Alpha-Vet Állatgyógyászati Kft. ajánlata:

Havi kétszeri rendszeres kiszállással és évi 40-50 eb elszállításával számolunk nagyjából évi 750.000 Ft+ áfa összegű az ajánlat. Hátránya, hogy nagyon távol vannak (Székesfehérvár-Budapest), így sürgős esetben esetleg sokára érnek ki a településre. Illetőleg a díjnak a futásteljesítményre számított része igen bizonytalan, ugyanis több hete nem kaptunk rá választ a cégtől, hogy budapesti telephelytől számláznának-e.

Szomorú Szív Állatmentő Szolgálat ajánlata:

Az ajánlat 70.000 Ft+áfa/hó, melyben korlátlan kiszállás és korlátlan számú eb befogás benne van. Ez évi 840.000 Ft/áfa díjat jelent, aminek keretében korlátlanul rendelkezésre áll a szolgáltató, akinek a telephelye a közelben van, ami a lakosság szempontjából sem lényegtelen, hiszen az elveszett ebeket ott kereshetik.
(A Szomorú Szív Állatmentő Szolgálattól már a korábbiakban is kértünk ajánlatot, azonban akkor a többi ajánlatot jóval meghaladta az övéké.)
A két ajánlatot összehasonlítva – bár kétségtelenül magasabb az ár - a Szomorú Szív Állatmentő Szolgálat megbízását javasolom az alábbi okokból:

1. Korlátlan számú kiszállásra és eb befogására vonatkozik az ajánlat, ami megelőzi a külön hívásokból eredő vitákat (amivel eddig rendszeresen küzdöttünk).
2. Egyösszegű, átalánydíjas az ajánlat, így nem várhatók rejtett költségek, és ezek miatt esetlegesen újabb viták.

3. A szolgáltató telephelye a közelben van.

4. A lakosság által megrendelt szolgáltatásokra korrekt árat biztosít.

Kérem az előterjesztés szíves megtárgyalását és döntésük meghozatalát.
…/2014. (XI. 27.) ÖKT határozati javaslat
Sülysáp Város Önkormányzatának Képviselő-testülete 
1./ az 1998. évi XXVIII. törvény 48/A. § (3) bekezdésében, valamint a 2008. évi XLVI. törvény 19. § (1)-(2) bekezdésében foglalt kötelezettségeiből eredő feladatai (kóbor ebek befogása, elhullott állatok tetemének begyűjtése a közterületről) ellátásával 2014. december 1-től a Szomorú Szív Állatmentő Szolgálat (2230 Gyömrő, Állomás utca 72/a., képviseli: Herczig József) bízza meg a 2014. november 19-én kelt árajánlata alapján;
2./ a megbízási díj 70.000 Ft+áfa/hó összegét az ebrendészeti hozzájárulásból származó bevétele terhére biztosítja;
3./ felkéri és felhatalmazza a polgármestert és a jegyzőt a szükséges intézkedések megtételére, a megállapodás aláírására.

Határidő: 2014. november 30.
Felelős: polgármester, jegyző
Sülysáp, 2014. november 20.

Horinka László s.k.

polgármester

